2.

Europa-Parlamentets beslutning af 24. april 2007 med bemærkningerne, der er en integrerende del af afgørelsen om decharge for gennemførelsen af Den Europæiske Unions almindelige budget for regnskabsåret 2005, Sektion V — Revisionsretten (C6-0468/2006 — 2006/2074(DEC))

Europa-Parlamentet,

- der henviser til Den Europæiske Unions almindelige budget for regnskabsåret 2005 [1],

- der henviser til De Europæiske Fællesskabers endelige årsregnskab for regnskabsåret 2005 — Bind I (C6-0468/2006) [2],

- der henviser til Revisionsrettens årsberetning om gennemførelsen af budgettet for regnskabsåret 2005 og dens særberetninger med de kontrollerede institutioners svar [3],

- der henviser til Revisionsrettens erklæring om regnskabernes rigtighed og de underliggende transaktioners lovlighed og formelle rigtighed, jf. EF-traktatens artikel 248 [4],

- der henviser til EF-traktatens artikel 272, stk. 10, og artikel 274, 275 og 276,

- der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [5], særlig artikel 50, 86, 145, 146 og 147,

- der henviser til forretningsordenens artikel 71 og bilag V,

- der henviser til betænkning fra Budgetkontroludvalget (A6-0107/2007),

1. bemærker, at Revisionsrettens disponible forpligtelsesbevillinger i 2005 samlet udgjorde 107548618,24 EUR med en udnyttelsesgrad på 87,22 %;

2. bemærker, at Revisionsrettens årsregnskab efter indførelsen af periodiseringsprincippet pr. 1. januar 2005 udviser et negativt resultat på 16820000 EUR, og at passiverne overstiger aktiverne med 11450000 EUR;

3. minder om, at Revisionsrettens årsregnskab for 2005 (ligesom i regnskabsåret 2004) blev revideret af et eksternt firma KPMG, som konkluderede, at:

"det vedlagte årsregnskab er opstillet i overensstemmelse med Rådets forordning (EF, Euratom) nr. 1605/2002 af 25. juni 2002, gennemførelsesbestemmelserne hertil, almindeligt anerkendte regnskabsprincipper og de interne regler gældende for Den Europæiske Revisionsret, og at de giver et retvisende billede af Den Europæiske Revisionsrets aktiver og finansielle stilling pr. 31. december 2005 samt af resultatet for det regnskabsår, der afsluttedes pr. 31. december 2005."

4. bemærker dog, at KPMG gjorde sin erklæring betinget af godtgørelser, som kunne blive nødvendige som led i bogføringen af pensionerne for Rettens medlemmer i betragtning af, at den pågældende regnskabsregel nr. 12 på daværende tidspunkt var til revision; påpeger, at Kommissionens regnskabsfører i oktober 2006 godkendte den reviderede regnskabsregel;

5. minder om, at Domstolen i sit årsregnskab for 2004 for første gang opførte en hensættelse til medlemmernes pensioner kombineret med en langsigtet fordring på medlemsstaterne på i alt 43689621 EUR; henviser til, at beløbet for hensættelsen er fastsat på grundlag af en aktuarmæssig undersøgelse udført af Europa-Kommissionen;

6. bemærker, at som følge af manglen på en tilsvarende hensættelse for Revisionsrettens medlemmers pensioner, udviser Revisionsrettens balance for regnskabsåret 2005 et underskud på 16800000 EUR (sammenlignet med aktiverne og passiverne i 2004);

7. mener, at både forpligtelsen til de fremtidige pensionsbetalinger og også den langsigtede fordring på medlemsstaterne — i kraft af deres garanti for finansiering af pensionsordningen — bør optages i balancen for at afspejle principperne for periodiserede regnskaber, der anvendes siden den 1. januar 2005;

8. erkender, at Revisionsretten har anvendt den pågældende regnskabsregel korrekt; er dog bekymret over den nuværende situation for Revisionsrettens balance, der bevirker, at Revisionsrettens medlemmers fremtidige pensioner er opført under passiverne uden et aktiv i balancen; bemærker, at den umiddelbare forklaring om, at medlemsstaterne garanterer disse pensionsrettigheder, ikke behørigt kan anses som et aktiv i henhold til Kommissionens regnskabsregel nr. 12 (personalegoder);

9. bemærker med bekymring, at Revisionsretten har vanskeligheder med at rekruttere kvalificeret personale til adskillige stillinger fra udvælgelsesprøver, som organiseres af EPSO;

10. gør opmærksom på, at Revisionsrettens formand, Weber, i sin tale til Budgetkontroludvalget den 14. november 2005 i Strasbourg sagde, at Revisionsretten var i færd med selv at foretage en vurdering af sin organisation og sine arbejdsmetoder, som ville blive fulgt op af en "peer review";

11. håber, at det vil være muligt at arbejde sig frem til en mere rationel struktur for Revisionsretten inden den næste udvidelse; anmoder Revisionsretten om at vurdere de eksisterende modeller med henblik på at reducere det samlede antal af Revisionsrettens medlemmer; opfordrer til behandling af forslag til at indføre en rotationsordning svarende til ECB's Styrelsesråds ordning eller en ordning med en fælles rigsrevisor;

12. bemærker, at Revisionsretten i 2005 ifølge sin aktivitetsrapport besluttede at foretage en vurdering baseret på modellen for den fælles vurderingsramme, som er udarbejdet i fællesskab af Det Europæiske Institut for Offentlig Forvaltning og gruppen om innovative offentlige tjenester som et resultat af samarbejdet mellem EU's ministre med ansvar for offentlig forvaltning;

13. glæder sig over oplysningerne i Revisionsrettens svar til ordførerens spørgeskema om, at Revisionsretten efter den nævnte vurdering har vedtaget en handlingsplan, og at gennemførelsen er iværksat med foranstaltninger, som dækker et bredt spektrum som f.eks. mission, strategiske målsætninger, programmering, resultatmåling, revisionsmetode, strategi for menneskelige ressourcer, intern og ekstern kommunikation samt administrative procedurer;

14. bemærker, at handlingsplanen vil blive genstand for en "peer-review", og at Revisionsrettens formand vil give Europa-Parlamentet flere detaljer om handlingsplanens indhold i forbindelse med præsentationen af Revisionsrettens årlige arbejdsprogram for 2007;

15. bemærker i forbindelse med medlemmernes erklæringer om økonomiske interesser, at medlemmerne af Revisionsretten i overensstemmelse med Revisionsrettens adfærdskodeks forelægger en erklæring om deres økonomiske interesser og andre aktiver (herunder aktier, konvertible obligationer og investeringsbeviser såvel som grunde og fast ejendom sammen med deres ægtefælles erhvervsaktiviteter) til Revisionsrettens formand, som opbevarer dem fortroligt, og at disse erklæringer ikke offentliggøres;

16. understreger, at medlemmerne af alle EU-institutioner principielt og af hensyn til gennemsigtigheden burde anmodes om at forelægge en erklæring om økonomiske interesser, som bør være tilgængelig på internettet via et offentligt register; opfordrer Revisionsretten til inden den 30. september 2007 at underrette Parlamentet om de relevante foranstaltninger, som den agter at træffe;

17. minder om, at Domstolen på Parlamentets anmodning har nedsat en arbejdsgruppe for at undersøge, hvorvidt det er muligt at kræve bl.a. en erklæring om dens medlemmers økonomiske interesser; mener, at dette spørgsmål kunne udgøre en nyttig del af Revisionsrettens igangværende vurdering og peer-reviewproces.

[1] EUT L 60 af 8.3.2005.

[2] EUT C 264 af 31.10.2006, s. 1.

[3] EUT C 263, 31.10.2006, s. 1.

[4] EUT C 263 af 31.10.2006, s 10.

[5] EFT L 248 af 16.9.2002, s. 1. Ændret ved forordning (EF, Euratom) nr. 1995/2006 (EUT L 390 af 30.12.2006, s. 1).

--------------------------------------------------